Martin Schulz

Dr **Martin Schulz** (* 20. Dezämber 1955 z Hehlrath bi Aachen) isch e dytsche Bolitiker (SPD) un vum 19. Merz 2017 bis zum 13. Februar 2018 SPD-Barteivorsitzer gsii. Von 1987 bis 1998 isch er Burgermaischter vu Würselen (NRW) gsii. Syt 1994 isch dr Schulz Abgordnete un vu 2012 bis 2017 isch er mit Unterbrächig Bresidänt vum Europäische Barlemänt gsii.

Bi dr Bundesdagswahl 2017 isch dr Schulz Chanzlerkandidat vu syre Bartei gsii.

## Familie, Uusbildig un Beruef
Dr Schulz isch anne 1955 z Hehlrath (hite ne Dail vu Eschweiler) as jingschts vu fimf Chinder uf d Wält chuu. Sy Vater isch e Bolizischt im mittlere Dienscht gsii un isch us ere sozialdemokratisch orientierte Bärgmannsfamilie chuu. Sy Mutter Clara chunnt us ere sträng konservativ-katholische Familie un het zue dr Grindigsmitglider vum CDU-Ortsverband Würselen ghert. Vu 1966 bis 1974 isch er uf s privat katholisch Heilig-Geist-Gymnasium vu dr Missionsgsellschaft vu dr Spiritaner im Würselener Stadtdail Broich gange. Wäge schlächte schuelische Laischtige in dr Oberstufe isch dr Schulz nit zum Abitur zuegloo wore. Är het d Schuel derno im Juli 1974 mit dr Fachoberschuelryfi verloo.

Dr Schulz het urspringli e Profi-Fueßballspiiler bi Alemannia Aachen welle gee, e schwäri Chnyyverletzig as Fueßballspiiler bi sym Jugendverain Rhenania Würselen (Linksverdaidiger) het aber e megligi Profi-Karriere verhinderet.

Mitti vu dr 1970er-Johr isch dr Schulz as Jugedlige zum Alokoholiker wore. Iber die Zyt het er gsait: „Ich war ein Sausack und kein besonders angenehmer Schüler“. Syt 1980 läbt er abschtinänt.

Nodäm er e Johr lang arbetlos gsii isch, het er 1975 bis 1977 e chaufmännischi Lehr zum Buechhändler gmacht. In dr fimf Johr druf het er bi verschidene Verlag un Buechhandlige gschafft, bis er anne 1982 mit syre Schweschter Doris en aigeni Sortimänts- un Verlagsbuechhandlig z Würselen grindet het, bis 1994 isch er au Mitinhaber gsii.

Dr Schulz isch mit ere Landschaftsarchitäkti ghyrote un het zwai großi Chinder, e Suhn un e Dochter. Är läbt mit syre Frau Inge z Würselen. Näbe Dytsch schwätzt er au Franzesisch, Änglisch, Niderländisch, Spanisch un Italienisch. In syre Haimetstadt schwätzt er s Wöschelter Platt

## Bolitik
Im Alter vu 19 Johr isch dr Schulz in d SPD yydrätten un het si ab 1974 bei d´r Jusos engaschiert. Anne 1984 isch er in dr Würselener Stadtrot gwehlt wore, wun er bis 1998 fascht zwoo Wahlperiode as SPD-Stadtverordnete aaghert het. 1987 isch er Burgermaischter vu Würselen wore. Mit 31 Johr isch er dodmol dr jingscht Burgermaischter z Nordrhy-Weschtfale gsii. Des Amt het er bis 1998 ghaa.

Bi dr Europawahl 1994 isch dr Schulz in s Europäisch Barlemänt gwehlt wore un isch zwische 2000 un 2004 Vorsitzer vu dr dytsche SPD-Landesgruppe gsii. Syt dr Europawahl 2004 het er dr Vorsitz vu dr Sozialistische Fraktion im Europabarlemänt ghaa, as Noofolger vum Spanier Enrique Barón Crespo. Syt em 13. Novämber 2009 isch er dr Europabeufdraite vu dr SPD, go d Koordinierig vu dr Barteiarbet mit dr EU-Bolitikebeni z verbessere. Är isch au Mitglid vu dr iberbarteilige Europa-Union Dytschland.

Am 17.&nbsp;Jänner 2012 isch dr Schulz im erschte Wahlgang zum Bresidänt vum Europabarlemänt gwehlt wore. Bi dr Europawahl 2014 isch er Kandidat fir s Amt vum Kommissionsbresidänt vu dr Sozialdemokratische Bartei vu Europa un Spitzekandidat vu dr SPD gsii. No dr Europawahl isch er am 18.&nbsp;Juni 2014 wider zum Fraktionsvorsitzer gwehlt wore.. Des Amt het er niderglait, wun er am 1. Juli 2014 mit 66,8 % wider zum Bresidänt vum Barlemänt gwehlt woren isch. Im Jänner 2017 isch dr Italiener Antonio Tajani zue sym Noofolger as Bresidänt vum Europa-Barlemänt gwehlt wore.

Am 29. Jänner 2017 isch dr Schulz vum SPD-Barteivorstand aistimmig as Chanzlerkandidat vu syre Bartei fir Bundesdagswahl 2017 nominiert wore. Uf eme usserordelige Barteidag am 19. Merz 2017 isch dr Martin Schulz mit 100 Brozänt vu dr giltige Stimme zum SPD-Barteivorsitzer gwehlt wore. Derzue isch er offiziäll as Chanzlerkandidat vu dr SPD fir d Bundesdagswahl 2017 bstetigt wore. Bi dr Bundesdagswahl am 24. Septämber 2017 het d SPD 20,5 % vu dr Stimme iberchuu un isch dodermit uf schlächtscht Ergebnis in dr Noochriegsgschicht chuu. Uf em Bundesbarteidag vu dr SPD aafangs Dezämber 2017 isch dr Schulz mit 81,9 % as Barteivorsitzer widergwehlt wore.

Am 7. Februar 2018 isch noch em Abschlkuss vu dr Koalitionsverhandlige mit dr Union bekannt wore, ass er Usseminischter soll wäre un dr Barteivorsitz an d Andrea Nahles abgit. Noch innerbarteiligem Druck het er 9. Februar 2018 schriftli sy „Verzicht uf dr Yydritt in d Bundesregierig“ verchindet. Am 13. Februar 2018 isch er vum Amt vum SPD-Barteivorsitzer zruggdrätte.

## Schrifte
* *Der gefesselte Riese. Europas letzte Chance.* Rowohlt Berlin, Berlin 2013, ISBN 978-3-87134-493-0.
* 
* 

## Literatur
* Dirk Schümer: ''Herr Präsident. Unterwegs mit Martin Schulz.'' In: *Frankfurter Allgemeine Zeitung*, 26. April 2013, S. 33.
* Anja Ingenrieth: ''Nie wieder auf der Verliererseite.'' In: *Weser Kurier*, 2. März 2014

## Weblink

* 
* Websyte vum Martin Schulz
* 
* 
* Syte iber dr Schulz bim Europäische Barlemänt

## Fueßnote